George Lincoln Rockwell

George Lincoln Rockwell (9. mars 1918 – 25. ágúst 1967) var liðsforingi í bandaríska sjóhernum og stofnandi Bandaríska Nasistaflokksins (e. "American Nazi Party"). Hann var hátt settur í hreyfingu nýnasista í Bandaríkjunum á eftirstríðsárunum og enn hafa skoðanir hans og skrif áhrif á hvíta þjóðernissinna og nýnasista í Bandaríkjunum.

Rockwell var elstur þriggja systkina. Foreldrar hans voru bæði leikarar og skildu þegar hann var sex ára. Eftir það ólst hann upp ýmist hjá móðurfólki sínu í Atlantic City í New Jersey eða föðurfólki sínu í Boothbay Harbor í Maine.

Rockwell stundaði nám í heimspeki við Brown-háskóla í Providence á Rhode Island.

Herþjónusta og hjónabönd.

Á lokaári sínu í skólanum hætti hann námi og gekk í sjóherinn. Um borð í USS Pastores tók hann þátt í að kveða niður óeirðir á milli hvítra og svartra hermanna um borð og varð liðsforingi þeirra svörtu eftir hlutkesti.

Árið 1943 giftist hann fyrstu konu sinni, Judy Altman. Eftir að þau giftu sig lærði hann að taka ljósmyndir úr lofti. Að lokinni þjálfun var hann í herþjónustu á Kyrrahafseyjum. Hann stjórnaði og skipulagði aðgerðir flughersins þegar Bandaríkjaher náði eyjunni Gúam aftur á sitt vald.

Árið 1952 var hann sendur til Íslands og þjónaði þar í herstöðinni á Keflavíkurflugvelli sem yfirmaður. Á þeim tíma fengu hermenn þar ekki að hafa fjölskyldu sína með sér og leiddi það til þess að hann og kona hans skildu.

Nokkru síðar kynntist hann Þóru Hallgrímsson, sem varð önnur kona hans. Sagt er að þau hafi farið í brúðkaupsferð til Berchtesgaden í Þýskalandi þar sem Hitler hafði afdrep í Ölpunum. Þau eignuðust þrjú börn, einn son, sem fæddist í Keflavík og tvær dætur sem fæddust í Bandaríkjunum eftir að þau fluttust þangað. Hjónabandi þeirra lauk með skilnaði og fluttist Þóra til Íslands með öll börnin þrjú.

Bandaríski nasistaflokkurinn.

Í mars 1959 stofnaði Rockwell flokk, sem í fyrstu var kallaður "World Union of Free Enterprise National Socialists" en nafninu var fljótlega breytt í American Nazi Party. Hann hélt samkomu á National Mall í Washington og hélt þar tveggja klukkustunda langa ræðu, sem vakti talsverða athygli í blöðum. Hann ætlaði að halda sams konar samkomu á Union Square í New York en það gekk ekki eftir, því að mikill fjöldi gyðinga var þar staddur og lá við óeirðum. Rockwell var fylgt út úr New York í lögregluvernd.

Rockwell barðist fyrir kynþáttaaðskilnaði. Hann var andvígur Martin Luther King og taldi að hann væri verkfæri gyðingakommúnista. Hann studdi Ku Klux Klan. Eftir að hann heyrði slagorð svertingja, Black Power, tók hann strax upp slagorðið „White Power“, sem svo varð nafn á málgagni nýnasistaflokksins og titill bókar, sem hann skrifaði.

Hann dáðist að Malcolm X og leit á hann sem komandi leiðtoga blökkumanna í Bandaríkjunum.

Hann trúði því að ef aðskilnaður kynþátta yrði ekki tekinn upp yrðu langvarandi erjur og jafnvel borgarastyrjöld þar sem húðlitur yrði einkennisbúningurinn.

Ævilok.

Þann 28. júní 1967 var gerð tilraun til þess að myrða George Rockwell. Hann var að koma að höfuðstöðvum flokksins í Arlington, en þar hafði tré verið fellt þvert yfir afleggjarann, svo að hann varð að stoppa. Á meðan ungur piltur vann að því að draga tréð úr vegi var skotið tveimur riffilskotum að Rockwell, sem þaut út úr bílnum og reyndi að elta tilræðismanninn uppi en það tókst ekki.

Tæpum tveimur mánuðum síðar var hann myrtur þann 25. ágúst er hann kom út úr þvottahúsi og gekk að bíl sínum og settist inn í hann. Byssumaður var á þaki þvottahússins og skaut tveimur skotum, sem hæfðu Rockwell í höfuð og brjóst. Hann komst út úr bílnum og gat bent upp á þakið, en var látinn tveimur mínútum síðar. Skotmanninum var veitt eftirför, en hann náðist ekki. Hálftíma síðar var maður að nafni John Patler handtekinn á strætisvagnabiðstöð í grenndinni, sakaður um morðið. Patler var félagi í nasistahreyfingunni en var rekinn úr henni vegna meintra marxískra áhrifa. Hann var dæmdur í 20 ára fangelsi fyrir morðið og sat inni í samtals 14 ár. Fyrst í 8 ár og var þá látinn laus á skilorði. Hann hélt ekki skilorð og var því lokaður inni aftur og í það skiptið í 6 ár.

Tengill.

This Time The World, Sjálfsævisaga GLR